<classify> Kopu aliwasili nchini mwanzoni mwa wiki hii na kusaini mkataba wa mwaka mmoja na Simba, akichukua mikoba ya Mzambia Patrick Phiri aliyetupiwa virago baada ya mwenendo mbaya kwenye Ligi Kuu Bara.Katika mechi hiyo, Simba ilionekana kuzidiwa kila idara kuanzia mwanzo mpaka mwisho wa mchezo licha ya kuchezesha baadhi ya wachezaji wake nyota kama Danny Sserunkuma na Shaaban Kisiga.Kocha Kopu alionekana uwanjani akiwa jukwaani muda wote akiandika vitu fulani kwenye kitabu chake. Hata hivyo, baada ya mechi hiyo kocha huyo Mserbia aligoma kuizungumzia timu hiyo mpya kwa madai hajaanza kazi rasmi.Kama mwalimu siwezi kuzungumzia lolote kuhusu mchezo huu ninachojua kuwa Simba ni timu kubwa lakini kuhusu mchezo huu siwezi kusema, alisema.Aidha alisema anaweza kuizungumzia Simba baada ya mechi ya leo dhidi ya Mafunzo, kwani ndio itakuwa mechi yake ya kwanza kuiongoza timu hiyo.Kwa upande wake, kocha msaidizi wa timu hiyo Selemani Matola alisema kuwa kufungwa ni matokeo ya mchezo na anajipanga kuhakikisha anafanya vizuri katika mechi zinazofuata.Alisema katika mchezo kunajitokeza mambo matatu ambayo yote ni jumla ya matokeo ya mchezo hivyo kufungwa kwa mechi moja hakujamfanya kukata tamaa kuona kuwa katika mechi zinazofuata hatofanya vizuri.Katika mechi ya leo itakayochezwa usiku kati ya Simba na Mafunzo timu hizo zote zinahitaji ushindi baada ya kupoteza mechi zake za kwanza. Mafunzo katika mchezo wake wa kwanza ilicheza na JKU na kukubali kichapo cha mabao 2-0.Katika mchezo huo, mashabiki wanatarajia kupata burudani ya aina yake. kwani kila timu itataka kushinda ili kujiweka katika mazingira mazuri ya michuano hiyo.Simba na Mafunzo zote zinashika mkia katika kundi lao baada ya kupoteza mechi zao, huku JKU akiwa kinara kwa kuwa na pointi tatu na magoli yake mawili, akifuatiwa na Mtibwa Sugar ambayo ina pointi tatu pia pamoja na goli moja.  <topic>: MICHEZO 